作者:陳坦之
標題:沁園春
內容:睡起聞鶯，捲簾微雨，黃昏遞愁。正青翰音斷，離懷幾摺，碧雲暮合，千里雙眸。思發花前，人歸雁後，誤記歸帆天際舟。渾無據，但餘香繞夢，頻到西樓。風流。翻是花讐。謾長遣眉山翠不流。想哀箏繞指，鴻移鳳咽，殘燈背泣，玉沁春柔。夜月精神，朝陽微豔，何處瑤臺輕駐留。愁無際，被東風吹去，綠黯芳洲。